

TLAČOVÁ SPRÁVA

Bratislava |

**Úrady práce začnú vyplácať 2. balík inflačnej pomoci**

**Úrady práce, sociálnych vecí a rodiny začnú tento mesiac vyplácať vybraným skupinám obyvateľov 2. balík inflačnej pomoci. Cieľom je zmierniť následky narastajúcich cien energií a vysokej inflácie a pomôcť najzraniteľnejším zvládať zvýšené výdavky na bývanie, energie, či stravu. Druhý inflačný balík jednorazovej pomoci predstavuje podporu vo výške približne 15,6 milióna eur.**

Inflačná pomoc bude vyplácaná na základe nariadenia vlády SR č. 349/2022 Z. z., ktoré nadobudlo účinnosť 28.10.2022 a nariadenia 353/2022 Z. z., ktoré začalo platiť o deň neskôr. Časť prostriedkov vyplatia úrady automaticky, zvyšok na základe žiadostí. Jednorazový príspevok 100 eur je určený pre skupiny ľudí, ktoré neboli zahrnuté do predchádzajúcej inflačnej pomoci.

*„Desiatkam tisícom ľudí vyplatíme pomoc automaticky. Ako prvých by som spomenul 23 650 nezaopatrených detí, ktoré sa narodili od 1. júna do 31. októbra. Štát v tomto prípade jednorazovo vyplatí zvýšený prídavok na dieťa. Ďalej je tu viac ako 29-tisíc ľudí s nízkym príjmom a ťažkým zdravotným postihnutím. Už sme vyplatili pomoc ľuďom poberajúcim opatrovateľský príspevok, či príspevok na asistenciu. Teraz ju vyplatíme aj tým, ktorí sú ŤZP a majú iné príspevky, alebo nemajú nikoho, kto by poberal opatrovateľský príspevok alebo príspevok na asistenciu. Treťou skupinou sú siroty, ktoré nepoberajú sirotský dôchodok. Je ich 1 330. Ďalšou zraniteľnou skupinou je 14 283 domácností v hmotnej núdzi, ktoré nedostali príspevok z prvého balíka inflačnej pomoci,“* vysvetľuje minister práce, sociálnych vecí a rodiny Milan Krajniak.

Ďalší občania, ktorí majú na inflačnú pomoc nárok, budú o ňu musieť požiadať. Úrad poskytne dotáciu na základe žiadosti podanej **najneskôr do 31.12.2022.** Ústredie práce klientom odporúča, aby podanie žiadosti nenechávali na poslednú chvíľu. Žiadosť je možné podávať osobne alebo poštou na príslušný úrad práce, sociálnych vecí a rodiny podľa trvalého či prechodného pobytu žiadateľa. Požiadať o inflačnú pomoc sa dá aj elektronicky, prostredníctvom e-mailu. Zoznam e-mailových kontaktov na úrady práce nájdete [na tomto odkaze](https://www.upsvr.gov.sk/urady-kontakty.html?page_id=287). Žiadostí v elektronickej podobe sú dostupné spolu s podrobnejšími informáciami aj na [webovom sídle ústredia práce](https://www.upsvr.gov.sk/social-affairs-and-family/socialne-veci/2.-balik-inflacnej-pomoci.html?page_id=1222654).

„*Inflačná pomoc z druhého balíka môže byť na základe žiadosti vyplatená na nezaopatrené dieťa, na ktoré bolo súdom určené výživné nižšie ako 150 eur. Okrem toho môže o túto pomoc požiadať aj približne 900 odchovancov centier pre deti a rodiny, ktorí od konca apríla 2020 až do konca októbra 2022 opustili detské domovy. O príspevok bude môcť požiadať rovnako dva a pol tisíc osôb, ktorým bola v rovnakom období ukončená náhradná starostlivosť a odišli   
z náhradných rodín,“* doplnil generálny riaditeľ Ústredia práce, sociálnych vecí a rodiny Karol Zimmer.

**Prehľad ľudí, ktorým je určený 2. balík inflačnej pomoci**

*Komu pošlú úrady práce inflačnú pomoc v novembri automaticky (bez potreby predkladať žiadosť):*

- **Deťom narodeným v období od 01.06.2022 do 31.10.2022** bude inflačná pomoc vyplatená jednorazovým zvýšením prídavku na dieťa o 100 eur. Rovnakým spôsobom boli podporené aj deti narodené pred júnom 2022 v rámci prvej vlny inflačnej pomoci.

- **Sirotám s náhradným výživným, ktorým nevznikol nárok na sirotský dôchodok,** bude vyplatená inflačná pomoc jednorazovým zvýšením náhradného výživného o 100 eur.

- **Domácnostiam poberajúcim dávky v hmotnej núdzi,** ktorým nevznikol nárok na zvýšenie pomoci v hmotnej núdzi bude vyplatená inflačná pomoc jednorazovým zvýšením dávky v hmotnej núdzi o 100 eur.

*Komu pošlú úrady práce inflačnú pomoc v decembri automaticky (bez potreby predkladať žiadosť):*

- **Osobám s ŤZP (ťažkým zdravotným postihnutím), ak ich príjem nie je vyšší ako suma životného minima pre jednu plnoletú fyzickú osobu,** bude inflačná pomoc vyplatená jednorazovým zvýšením peňažného príspevku na kompenzáciu zvýšených výdavkov alebo peňažného príspevku na prepravu o 100 eur.

*Kto musí o inflačnú pomoc požiadať na príslušnom úrade práce (najneskôr do 31.12.2022):*

- **Rodič dieťaťa, ktoré je prijímateľom súdom určeného výživného, alebo plnoleté nezaopatrené dieťa, ktoré je prijímateľom súdom určeného výživného v prípade, ak je určená vyživovacia povinnosť rozhodnutím súdu najviac vo výške 150 eur.** Rodič viacerých nezaopatrených detí so súdom určenou vyživovacou povinnosťou podáva len jednu žiadosť za všetky deti, na ktoré bola určená vyživovacia povinnosť nižšia ako 150 Eur.

- **Plnoletá osoba, ktorej v období od 30. apríla 2020 do 31. októbra 2022 z dôvodu nadobudnutia plnoletosti zaniklo zverenie do starostlivosti nahrádzajúcej starostlivosť rodičov.**

- **Plnoletá osoba, ktorej sa v období od 30. apríla 2020 do 31. októbra 2022 ukončilo poskytovanie opatrení sociálnoprávnej ochrany detí a sociálnej kurately v centre pre deti a rodiny na základe rozhodnutia súdu pobytovou formou, s výnimkou výkonu resocializačného programu.**